[]

ส่วนที่ 1

ข้อมูลสรุป (Executive Summary)

บริษัท สหมิตรเครื่องกล จำกัด (มหาชน) ผู้นำเข้า และจัดจำหน่ายสินค้าอุตสาหกรรม วัตถุดิบ
เครื่องจักรและอุปกรณ์สำหรับโรงงานอุตสาหกรรมหลากหลายประเภท เริ่มก่อตั้งเมื่อวันที่ 7
มิถุนายน 2516 ด้วยทุนเริ่มแรก 80,000 บาท จากนั้นบริษัท
มีการเติบโตอย่างต่อเนื่องมาจนปัจจุบันบริษัทมีทุนจดทะเบียน 550 ล้านบาท
และมีผลิตภัณฑ์ครอบคลุมและรองรับการเติบโตของภาคการผลิตในประเทศ 5 กลุ่ม คือ

  (1) ผลิตภัณฑ์เหล็กแข็งสำหรับทำแม่พิมพ์และเครื่องมือ

  (2) ผลิตภัณฑ์เครื่องมือและเครื่องจักรกลโรงงาน

  (3) ผลิตภัณฑ์กลุ่มกระดาษ

  (4) ผลิตภัณฑ์เครื่องจักรและอุปกรณ์สำหรับอุตสาหกรรมไม้

  (5) ผลิตภัณฑ์เกี่ยวกับไฟฟ้า

ซึ่งกลุ่มสินค้าและบริการครอบคลุมภาคอุตสาหกรรมการผลิตที่สำคัญของประเทศ เช่น
อุตสาหกรรมแม่พิมพ์ชิ้นส่วนและเครื่องมือ อุตสาหกรรมยานยนต์และชิ้นส่วน
อุตสาหกรรมอิเล็กทรอนิกส์และคอมพิวเตอร์ อุตสาหกรรมเฟอร์นิเจอร์ไม้ และอุตสาหกรรมกระดาษ
เป็นต้น

นอกจากนี้ บริษัทมุ่งเน้นการให้บริการก่อน และหลังการขายในลักษณะต่าง ๆ เพื่อเพิ่มมูลค่า
(Value Added) ให้กับผลิตภัณฑ์ ประกอบด้วย

-   บริการแปรรูปเหล็กแข็งเบื้องต้น เช่น บริการตัด ปาด เจียร เจาะรู และอื่น ๆ

-   บริการชุบเหล็กแข็งด้วยเครื่องจักรที่ทันสมัย

-   บริการให้คำแนะนำในการเลือกใช้ การติดตั้ง และซ่อมบำรุงเครื่องจักรกลและอุปกรณ์

-   บริการตัดแปรรูปกระดาษตามความต้องการของลูกค้า

-   บริการตัดต่อแปรรูปกระดาษทรายตามขนาดที่ลูกค้าต้องการ

-   ผลิตใบมีดที่ใช้ในอุตสาหกรรมไม้และอุตสาหกรรมกระดาษโดยได้รับความร่วมมือทางด้านการถ่ายโอน

  เทคโนโลยีการผลิตจาก บริษัท โตโยไนฟ์ จำกัด ประเทศญี่ปุ่น

ด้วยประสบการณ์ในการดำเนินธุรกิจมากว่า 30 ปี ภายใต้นโยบาย

  (1) รักษาคุณภาพของผลิตภัณฑ์และบริการ

  (2) การพัฒนาความเชี่ยวชาญเฉพาะในตัวผลิตภัณฑ์

  (3) การเพิ่มความหลากหลายของผลิตภัณฑ์และบริการ และ

  (4) การรักษาความสัมพันธ์ที่ดีกับลูกค้าและผู้จัดจำหน่ายสินค้าให้บริษัท

ทำให้ในปัจจุบัน บริษัทมีฐานลูกค้ากว่า 2,000 ราย ที่ไว้วางใจผลิตภัณฑ์และบริการของบริษัท

ผลการดำเนินงานของบริษัท ณ 31 ธันวาคม สำหรับปี 2550 ถึงปี 2552 สรุปได้ดังนี้

(หน่วย : ล้านบาท)

  ---------------------- --------------- ---------------- ---------------
                         2552            2551             2550

  รายได้รวม               1,433.53        1,822.58         1,811.30

  กำไรสุทธิ                40.13           142.61           166.43

  สินทรัพย์รวม              2,010.86        2,245.03         1,948.01

  หนี้สินรวม                639.91          855.93           627.32

  ส่วนของผู้ถือหุ้นรวม         1,370.95        1,389.10         1,320.69

  อัตรากำไรขั้นต้น (ร้อยละ)   21.28           27.30            26.11

  อัตรากำไรสุทธิ (ร้อยละ)    2.80            7.82             9.19
  ---------------------- --------------- ---------------- ---------------

ภาพรวมของผลการดำเนินงานสำหรับปี 2552 บริษัทมีรายได้รวม 1,433.53 ล้านบาท
ลดลงร้อยละ 21.35 จากปีก่อน เนื่องจากปัจจัยลบหลายประการเศรษฐกิจ
ทั้งการชะลอตัวของเศรษฐกิจโลก
ความไม่สงบทางการเมืองภายในประเทศและภาวะเศรษฐกิจซบเซาในเกือบทุกอุตสาหกรรม
รายได้หลักในปี 2552 มาจากผลิตภัณฑ์เหล็กแข็งสำหรับทำแม่พิมพ์และเครื่องมือ
และผลิตภัณฑ์เครื่องมือและเครื่องจักรกลโรงงาน คิดเป็นร้อยละ 57.54 และ 16.81
ของรายได้รวม ตามลำดับ อย่างไรก็ดี
เนื่องจากโครงสร้างรายได้ของบริษัทมาจากหลายกลุ่มผลิตภัณฑ์
ส่งผลให้บริษัทได้รับผลกระทบไม่มากนักเมื่อเปรียบเทียบกับภาวะเศรษฐกิจและอุตสาหกรรมหลักในประเทศที่หดตัวลงอย่างมาก
โดยบางกลุ่มผลิตภัณฑ์ยังมียอดขายเพิ่มขึ้นจากปีก่อนประกอบด้วย ผลิตภัณฑ์กลุ่มกระดาษเพิ่มขึ้นร้อยละ
14.17 ผลิตภัณฑ์เครื่องจักรและอุปกรณ์สำหรับอุตสาหกรรมไม้เพิ่มขึ้นร้อยละ 4.19
และผลิตภัณฑ์เกี่ยวกับไฟฟ้าเพิ่มขึ้นร้อยละ 13.71

บริษัทมีกำไรสุทธิเท่ากับ 40.13 ล้านบาท ลดลงร้อยละ 71.86 จากปีก่อน
เนื่องจากยอดขายและอัตรากำไรขั้นต้นที่ปรับลดลงเพราะในภาวะเศรษฐกิจที่ซบเซา
บริษัทพยายามกระตุ้นยอดขาย และเพิ่มความสามารถในการแข่งขัน
โดยใช้นโยบายปรับลดราคาสินค้าเพื่อจูงใจการบริโภคของลูกค้าทำให้อัตรากำไรขั้นต้นลดลง
แต่ส่งผลดีทำให้บริษัทยังสามารถรักษาฐานลูกค้าและความสามารถในการแข่งขันไว้ได้ อย่างไรก็ดี
เนื่องจากบริษัทตระหนักถึงอัตรากำไรที่ลดลง จึงพยายามอย่างมากในลดและควบคุมค่าใช้จ่ายต่างๆ
ส่งผลให้ ค่าใช้จ่ายในการขายลดลงร้อยละ 15.27 และค่าใช้จ่ายในการบริหารลดลงร้อยละ
25.28 จากปีก่อน

บริษัทมีสินทรัพย์รวม 2,010.85 ล้านบาท ลดลงร้อยละ 10.43 จากปีก่อน
โดยสินทรัพย์รวมประกอบด้วย สินทรัพย์หมุนเวียน 1,420.02 ล้านบาท ลดลงร้อยละ 11.65
จากปีก่อน โดยสินทรัพย์หมุนเวียนที่สำคัญคือ (1.) ลูกหนี้การค้าสุทธิเท่ากับ 409.50 ล้านบาท
เป็นลูกหนี้ระยะสั้นน้อยกว่า 3 เดือนเท่ากับ 380.12 ล้านบาท คิดเป็นร้อยละ 92.82
ของลูกหนี้สุทธิ และ (2.) สินค้าคงเหลือสุทธิเท่ากับ 978.42 ล้านบาท ลดลงร้อยละ 18.86
จากปีก่อน
เนื่องจากบริษัทมีนโยบายลดการนำเข้าสินค้าทุกกลุ่มเพื่อปรับลดระดับสินค้าคงเหลือให้สมดุลกับยอดขายที่ปรับตัวลดลง
และบริษัทมีสินทรัพย์ไม่หมุนเวียนรวม 590.83 ล้านบาท ลดลงร้อยละ 7.37 เมื่อเทียบกับสิ้นปีก่อน
เนื่องจากค่าเสื่อมราคาและในปี 2552
บริษัทไม่มีการลงทุนขยายกิจการเพิ่มเติมเนื่องจากภาวะเศรษฐกิจชะลอตัว บริษัทมีหนี้สินรวม
639.91 ล้านบาท ลดลงร้อยละ 23.88 จากปีก่อน
เนื่องจากเงินเบิกเกินบัญชีและเงินกู้ยืมระยะสั้นลดลง 137.19 ล้านบาท
และเงินกู้ยืมระยะยาวลดลง 16.21 ล้านบาท
โดยเป็นการคืนเงินกู้ยืมระยะยาวก่อนกำหนดเพื่อลดค่าใช้จ่ายทางการเงิน

ส่วนของผู้ถือหุ้น ณ 31 ธันวาคม 2552 เท่ากับ 1,370.95 ล้านบาท
ประกอบด้วยทุนจดทะเบียนชำระแล้ว 530 ล้านบาท ส่วนเกินทุน 330.46 ล้านบาท และกำไรสะสม
510.48 ล้านบาท และบริษัทมีอัตราส่วนหนี้สินต่อทุนเท่ากับ 0.47 เท่า เปรียบเทียบกับ ณ สิ้นปี
2551 เท่ากับ 0.62 เท่า เนื่องจากเงินกู้ยืมรวมลดลง 153.40 ล้านบาท จากปีก่อน
ซึ่งเป็นไปตามนโยบายลดค่าใช้จ่ายทางการเงิน
และนโยบายปรับสัดส่วนหนี้สินต่อทุนให้สอดคล้องกับภาวะเศรษฐกิจชะลอตัว ทั้งนี้
การที่บริษัทมีหนี้สินต่อทุนต่ำแสดงให้เห็นว่าบริษัทมีโครงสร้างเงินทุนที่แข็งแกร่ง
และมีศักยภาพในการจัดหาเงินทุนเพิ่มเพื่อขยายกิจการในอนาคต